هيندو تا؞يم س ملاڤوركن، بنديک جيباكومر، 42، تله مڠومڤول لبيه 50 كيلوڬرم ڤاكو بسي يڠ دتابوركن دجالن ليڠكرن لوار باڠلور دالم تيمڤوه ترسبوت.
سموا اين برمولا اڤابيلا جيباكومر سريڠ مڠالمي كبوچورن تاير كريتا اڤابيلا مپوسوري جالن ترسبوت دري رومهڽ دبانشنكاري منوجو كڤجابت كيرا٢ ليم تاهون لڤس.
ڤد سڠكا؞نڽ كجادين ترسبوت هاڽ كبتولن تتاڤي سلڤس مپدري باريسن كداي تاير يڠ ترلتق تيدق جا؞وه دري لوكاسي جالن ايت دي مولا سدر بهاوا ڤاكو يڠ منجادي ڤونچا تايرڽ بوچور دلتقكن دڠن سڠاج.
دي كتيک ايت دڠن سڬرا ملاڤوركن كجادين ترسبوت كڤد ڤيهق بركواس نامون تياد سبارڠ تيندقن دأمبيل. ڤد اولڽ، للاكي ايت كچيوا كران ادوانڽ تله دلاكوكن اوليهڽ تيدق دأيندهكن.
باڬايماناڤون، سجق 2012، جيباكومر مولا ملواڠكن ماس سأول 7 ڤاڬي كتيک منوجو كڤجابت دجالن تربابيت اونتوق منچاري ڤاكو بسي يڠ دتابوركن، اكتيۏيتي ايت اكن دسامبوڠ سجوروس تمت كرجا سبلوم ڤولڠ كرومه سابن هاري.
ڤد مولاڽ، دي مڠوتيڤ ڤاكو بركنا؞ن مڠڬوناكن تاڠن تتاڤي مپدري قاعده ايت امت مپوسهكن.
كمودين، دي منچيڤتا الت خاص يڠ دلڠكڤي مڬنيت اونتوق مڠوتيڤ ڤاكو٢ بركنا؞ن باڬي مڠيلقكن ڤڠڬونا لا؞ين منجادي مڠسا ڤربواتن ڤيهق يڠ ماهو مرا؞يه كأونتوڠن دڠن موده.
كتيک دتمو؞ي ورتاون، دي بڬيتو تراوجا اونتوق برچريتا تنتڠ ڤركارا ترسبوت.
”ساي سوک اڤ يڠ دلاكوكن سابن هاري، ڤد مولاڽ اي نمڤق ڤليق. نامون لاما كلاما؞ن، ساي مڠيلقكن كجادين تيدق ايلوق.
”سجق برخدمت سچارا سوكاريلا مڠوتيڤ ڤاكو دجالن، ساي تيدق لاڬي مڠالمي مسئله كبوچورن تاير. كلوارڬ ساي تيدق قيصه دڠن تيندقن اين ماله مريک مراساكن كرجا سوكاريلا اين ملوچوكو،“ اوجرڽ.
جيباكومر توروت ممبوک لامن فيسبوک خاص، ’My Road, My Responsibility‘ اونتوق منيڠكتكن كسدرن دالم كالڠن اورڠ راماي تنتڠ مسئله ڤنابورن ڤاكو دباڠلور.
bjn_Arab bjn_Arab bjn_Arab bjn_Arab bjn_Arab bjn_Arab ace_Arab ace_Arab bjn_Arab bjn_Arab ace_Arab